Document ID: 32014R0715

ΚΑΝΟΝΙΣΜΌΣ (ΕΕ) αριθ. 715/2014 ΤΗΣ ΕΠΙΤΡΟΠΉΣ
της 26ης Ιουνίου 2014
για την τροποποίηση του παραρτήματος III του κανονισμού (ΕΚ) αριθ. 1166/2008 του Ευρωπαϊκού Κοινοβουλίου και του Συμβουλίου σχετικά με τις έρευνες για τη διάρθρωση των γεωργικών εκμεταλλεύσεων και την έρευνα σχετικά με τις μεθόδους γεωργικής παραγωγής, όσον αφορά τον κατάλογο χαρακτηριστικών που πρέπει να συλλεχθούν στην έρευνα γεωργικών εκμεταλλεύσεων 2016
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1166/2008 του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, σχετικά με τις έρευνες για τη διάρθρωση των γεωργικών εκμεταλλεύσεων και την έρευνα σχετικά με τις μεθόδους γεωργικής παραγωγής (1), και ιδίως το άρθρο 7 παράγραφος 2,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1166/2008 προβλέπει πρόγραμμα ερευνών σχετικά με τη διάρθρωση των γεωργικών εκμεταλλεύσεων έως το 2016.
(2)
Είναι ανάγκη να συλλεχθούν στοιχεία για την παρακολούθηση της εφαρμογής των μέτρων που συνδέονται με την αναθεώρηση της κοινής γεωργικής πολιτικής μετά το 2013. Επίσης, είναι ανάγκη να συλλεχθούν στοιχεία για την παρακολούθηση των μέτρων που συνδέονται με την αγροτική ανάπτυξη (2).
(3)
Υπάρχει έλλειψη στατιστικών πληροφοριών για τη χρήση θρεπτικών στοιχείων, την άρδευση και τις μεθόδους γεωργικής παραγωγής, που να συνδέονται με διαρθρωτικά στοιχεία σε επίπεδο μεμονωμένων εκμεταλλεύσεων. Ως εκ τούτου, είναι αναγκαίο να βελτιωθεί η συλλογή πληροφοριών για τη χρήση θρεπτικών στοιχείων και των υδάτων, καθώς και για τις μεθόδους γεωργικής παραγωγής στις γεωργικές εκμεταλλεύσεις, ώστε να παρέχονται πρόσθετες στατιστικές για την ανάπτυξη της γεωργοπεριβαλλοντικής πολιτικής και να βελτιωθεί η ποιότητα των γεωργοπεριβαλλοντικών δεικτών.
(4)
Η τροποποίηση του καταλόγου των χαρακτηριστικών βασίζεται στην αρχή ότι ο συνολικός φόρτος θα παραμείνει εξισορροπημένος, αφού οι περιττές, λόγω των αλλαγών στη σχετική νομοθεσία, μεταβλητές ή οι παραλειπόμενες το 2016, κατά περίπτωση, μεταβλητές αφαιρούνται και άλλες προστίθενται, κυρίως λόγω των αυξανόμενων και μεταβαλλόμενων αναγκών για στατιστικές πληροφορίες που συνδέονται με τη νέα κοινή γεωργική πολιτική προς το 2020, ιδίως όσον αφορά την ενίσχυση της περιβαλλοντικής της επίδοσης και των συναφών γεωργοπεριβαλλοντικών πληροφοριών που απαιτούνται, λαμβάνοντας επίσης υπόψη ότι το επίπεδο της χρηματοδοτικής συνδρομής της ΕΕ στην έρευνα παραμένει σταθερό.
(5)
Ο κανονισμός (ΕΚ) αριθ. 1166/2008 θα πρέπει, συνεπώς, να τροποποιηθεί αναλόγως.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής γεωργικών στατιστικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα III του κανονισμού (ΕΚ) αριθ. 1166/2008 αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Ιουνίου 2014.

Labels: 12
19
6